b'\n_START_ARTICLE_\nJanez Krstnik Mesar\n_START_SECTION_\n\xc5\xbdivljenje in delo\n_START_PARAGRAPH_\nRodil se je v zaselku Mesarji pri Rihemberku (sedaj Branik) preprostim kme\xc4\x8dkim star\xc5\xa1em Mihaelu in Feliciti \xc5\xa0tubelj. V Gorici je obiskoval gimnazijo (1687-1692), logiko (1692-1693) in filozofijo (1693-1695). Bogoslovje je \xc5\xa1tudiral v Gradcu (1695-1699) in bil leta 1699 posve\xc4\x8den v duhovnika. Po posvetitvi je bil stolni kaplan. 7. decembra 1701 je bil sprejet v jezuitski red. Ob koncu noviciata (1703) je zaprosil za odhod v misijone, vendar je odobritev dobil \xc5\xa1ele leta 1705. Dotlej je slu\xc5\xbeboval v jezuitskih kolegijih v Gorici (1704) in na Reki (1705). Iz C\xc3\xa1diza (\xc5\xa0panija) je 1706 z ladjo odpotoval v Macao, prispel tja 1707 in deloval na jugu Kitajske do leta 1712, ko je nameraval za\xc4\x8deti misijonarsko delo v Ko\xc4\x8din\xc4\x8dini v osrednjem Vietnamu, a je bil izgnan nazaj v Macao. Na severu Vietnama, v Tonking, je od\xc5\xa1el 1715 ter bil 1722 ob izbruhu ostrih pregonov kristjanov ujet in zaprt. Deset mesecev so ga vla\xc4\x8dili od enega do drugega sodi\xc5\xa1\xc4\x8da in nazadnje vkovali v kletko. Zaradi bolezni in iz\xc4\x8drpanosti je umrl mu\xc4\x8deni\xc5\xa1ke smrti. Ohranjeno in natisnjeno je njegovo pismo napisano 19. junija 1715 v Tonkingu o kitajskih obi\xc4\x8dajih Der neue Welt-Bott I/6 (Augsburg, 1728).'